H O T Ă R Â R E

**privind** **aprobarea tarifelor serviciului public de operare a** **Centrului de Management Integrat al Deșeurilor Cluj-Napoca**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 152 din 25.07.2022 privind aprobarea tarifelor serviciului public de operare a Centrului de Management Integrat al Deșeurilor Cluj-Napoca propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 30196/25.07.2022; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 30200/25.07.2022 şi de Avizul cu nr. 30196 din 27.07.2022 adoptat de Comisia de specialitate nr. 2, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de prevederile :

* art. 2 și ale art. 3 alin. (2) din Legea privind normele de tehnică legislativă pentru elaborarea actelor normative nr. 24/2000, republicată, cu modificările și completările ulterioare;
* art. 17 alin. (1) din Documentul de poziție aprobat prin Hotărârea Consiliului Județean Cluj nr. 189/2010 privind aprobarea unor măsuri de organizare și funcționare a Asociației de Dezvoltare Intercomunitară Eco-Metropolitan Cluj, cu modificările și completările ulterioare;
* Regulamentului Serviciului de salubrizare al Județului Cluj aprobat prin Hotărârea Consiliului Județean Cluj nr. 49/2019 privind stabilirea unor măsuri privind delegarea gestiunii activităților de colectare, transport și transfer deșeuri în cadrului Proiectului ”Sistem de Management Integrat al Deșeurilor în Județul Cluj”;

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

1. art. 173 alin. (1) lit. d) și alin. (5) lit. i) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
2. art. 17 alin. (5) lit. i), j) și k) din Ordonanța de urgență a Guvernului nr. 92/2021 privind regimul deşeurilor, cu modificările și completările ulterioare;
3. art. 6 alin. (1) lit. k) și l) din Legea serviciului de salubrizare a localităților nr. 101/2006, republicată, cu modificările și completările ulterioare;
4. art. 8 alin. (3) lit. k) din Legea serviciilor comunitare de utilități publice nr. 51/2006, republicată, cu modificările și completările ulterioare;
5. art. 12 din Ordonanța Guvernului nr. 2/2021 privind depozitarea deșeurilor;
6. Ordinului Președintelui **Autorității Naționale de Reglementare pentru Serviciile Comunitare de Utilități Publice** nr. 109/2007 privind aprobarea Normelor metodologice de stabilire, ajustare sau modificare a tarifelor pentru activitățile specifice serviciului de salubrizare a localităților;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** **(1)** Se aprobă tarifele serviciului public de operare a Centrului de Management Integrat al Deșeurilor Cluj-Napoca rezultate ca urmare a derulării procedurii de licitație deschisă, cuprinse în Contractul de delegare prin concesionare a gestiunii serviciului public de operare a C.M.I.D. Cluj-Napoca nr. 7735/69 din 28.02.2022 încheiat între UAT Județul Cluj și societatea SUPERCOM S.A., după cum urmează:

a) Tarif preluare deseuri municipale reziduale în vederea depozitarii (Tarif depozitare) : 248.29 lei/tonă fără TVA;

b) Tarif preluare deseuri reciclabile colectate separat în vederea sortării (Tarif sortare) : 0,54 lei/tonă fără TVA;

c) Tarif preluare deșeuri amestecate în vederea tratării în TMB (Tarif TMB): 100,58 lei/tonă fără TVA;

**(2)** Tariful menționat la alin. (1) lit. a) este aplicabil de la data încheierii Procesului-verbal de predare-primire dintre U.A.T. Județul Cluj și societatea SUPERCOM S.A., conform Contractului de concesiune nr. 7735/69 din 28.02.2022, iar tarifele prevăzute la alin. (1) lit. b) și c) se vor aplica de la data încheierii Procesului-verbal de predare – primire dintre U.A.T Județul Cluj și societatea SUPERCOM S.A. pentru stația de sortare și stația T.M.B. din cadrul C.M.I.D. Cluj-Napoca.

**Art. 2.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Dezvoltare și Investiții.

**Art. 3.** Prezenta hotărâre se comunică Direcţiei Dezvoltare și Investiții; societății SUPERCOM S.A., precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 146 din 27 iunie 2022**

*Prezenta hotărâre a fost adoptată cu 27 voturi “pentru”, fiind astfel respectate prevederile legale privind majoritatea de voturi necesară.*